Mistä on kyse? Suomen lain mukaan julkisilla paikoilla kuvaaminen on luvallista, ellei aiheuta häiriötä.

Journalistiliiton mukaan kauppojen ohjeet kuvaamisen kieltämisestä tiloissa eivät ole päteviä.

Kauppaliikkeen myyjä keskeytti Yle Kainuun ohjelman kuvaussession kajaanilaisen kauppakeskuksen aulassa keskiviikkona.

Kuvaaja nousi Kajaanin H&M:n liukuportaita toiseen kerrokseen kuvaten samalla liikkeen ulkopuolella olevaa toimittajaa ja haastateltavaa. Kuvaaja ehti kävellä muutaman metrin matkan liukuportailta liikkeen oviaukon läpi, kunnes myyjä tuli ilmoittamaan, että liikkeessä ei saa kuvata.

Suomen lain mukaan julkisilla paikoilla, kuten kauppojen yleisillä alueilla, puistoissa ja kaduilla saa kuvata.

– Jos paikalle on kaikilla vapaa pääsy, saa siellä kuvata, jos ei aiheuta häiriötä, Suomen Journalistiliiton lakimies Jussi Salokangas kertoo.

Myyjä puun ja kuoren välissä

Salokankaan mukaan on melko yleistä, että kauppaketjut ja -keskukset ohjeistavat henkilökuntaansa kieltämään kuvaamisen tiloissaan.

– Ne ohjeet, joissa kaupat kieltävät yleisissä tiloissaan kuvaamisen, eivät ole päteviä.

Ne ohjeet, joissa kaupat kieltävät yleisissä tiloissaan kuvaamisen, eivät ole päteviä. Jussi Salokangas

Yleisiä tiloja ovat kaikki kauppakeskuksen neliöt, lukuunottamatta sovituskoppeja, varastoja ja muita yksityisiä tiloja. Myyjä voi olla tilanteessa niin sanotusti puun ja kuoren välissä.

– Myyjähän on velvollinen noudattamaan esimiehen ohjeita. Jos vartija pyytää kuvaajaa poistumaan, kannattaa pyytää häntä soittamaan esimiehelleen ja tarkistamaan asia, Salokangas kertoo.

Kuvaamisen lopettamiskäskyä ei tarvitse julkisella paikalla siis totella.

H&M kommentoi asiaa päivän viiveellä

Keskiviikkona kuvaamisen kieltäneen H&M:n viestintäosastoa ei tavoitettu kommentoimaan asiaa. Torstaina H&M:n viestinnästä otettiin yhteyttä sähköpostilla.

– Meillä H&M:llä on tavoitteena pitää myymälät mediavapaina tiloina, jotta voimme taata asiakkaillemme shoppailurauhan. Toivomme, että lehdistö pyytäisi viestintäosastoltamme kuvausluvan ennen myymälässä kuvaamista, kirjoittaa Tiina Miettinen yhtiön viestinnästä.

Lupaa ei kuitenkaan lain mukaan tarvitse pyytää.

Päivitetty 26.9. klo 9:01: Lisätty H&M:n viestinnän kommentti.